Pakej PRIHATIN menyeluruh
KUCHING: Pakej Rangsangan Ekonomi Prihatin Rakyat (PRIHATIN) yang diumumkan
oleh Perdana Menteri disifatkan sebagai satu bentuk bantuan yang merangkumi
semua golongan masyarakat. Menteri Kebajikan, Kesejahteraan Komuniti, Wanita, Keluarga dan Pembangunan
Kanak-Kanak, Dato Sri Fatimah Abdullah berkata pakej rangsangan ekonomi itu
dilihat dapat membantu semua rakyat yang terkesan akibat penularan Covid-19
yang melanda negara ketika ini. “Tidak terkecuali golongan orang kelainan upaya (OKU), gelandangan dan  warga emas juga tersenarai untuk menikmati
bantuan di bawah pakej ini. “Pakej PRIHATIN ini merupakan berita baik untuk semua kerana turut memberi
fokus kepada  golongan tersebut serta
kumpulan sasar di bawah Jabatan Kebajikan Masyarakat (JKM),” katanya kepada
pemberita di sini semalam. Menurut Fatimah, tidak ada satu golongan pun akan tercicir daripada senarai
malah ia bukan sahaja meliputi golongan di bawah kategori B40 tetapi juga M40. Tambahnya, sejak penguatkuasaan Perintah Kawalan Pergerakan (PKP) pada 18
Mac lalu, rakyat khususnya pekerja harian, penjaja kecil termasuk golongan lain
yang berpendapatan rendah cukup terkesan dari segi pendapatan mereka. Justeru, dengan adanya bantuan kewangan daripada kerajaan persekutuan ini
ditambah bantuan daripada Pakej Bantuan Khas Sarawakku Sayang, rakyat kini
boleh menarik nafas lega, ujarnya. Sementara itu peruntukan RM25 juta bagi menyalurkan bantuan makanan,
barangan penjagaan kesihatan dan tempat perlindungan kepada warga emas,
kanak-kanak di rumah perlindungan, OKU, gelandangan dan orang asal pula akan
ditentukan kemudian selepas perbincangan lanjut, kata Fatimah.

Beliau berkata, apa yang penting sekarang ialah
pengagihan bantuan itu harus dipercepatkan dan sampai kepada rakyat dalam
tempoh masa yang terdekat.



 
See author's posts
